**Mačiak čiernolíci** alebo **mačiak červenochvostý** (lat. *Cercopithecus ascanius*) je opica z čeľade mačiakovité (Cercopithecidae) a rodu *Cercopithecus*. Druh opísal Jean-Baptiste Audebert v roku 1799. Delí sa na 5 poddruhov, z ktorých najrozšírenejší je *Cercopithecus ascanius schmidt*. Podľa Medzinárodného zväzu ochrany prírody patrí medzi málo ohrozené druhy.

Poddruhy
--------

Je známych celkovo 5 poddruhov:

* *Cercopithecus ascanius ascanius*, (Audebert, 1799); vyskytuje sa v Angole a na juhozápade Demokratickej republiky Kongo. Žije tu väčšinou vo výškach pod 500 m n. m.
* *Cercopithecus ascanius schmidt*, Matschie, 1892; vyskytuje sa v KDR, Ugande, Rwande, Tanzánii a Keni, Stredoafrickej republike a Južnom Súdáne, zo všetkých poddruhov má najväčší areál rozšírenia.
* *Cercopithecus ascanius whitesidei*, Thomas, 1909; vyskytuje sa v KDR južne až východne od rieky Kongo.
* *Cercopithecus ascanius katangae*, Lönnberg, 1919; vyskytuje sa v južnej časti KDR/Angole, vo výškach 500 – 1 300 m n. m. medzi riekami Kasai a Lualaba.
* *Cercopithecus ascanius atrinasus*, Machado, 1965; žije v oblastiach Zovo.

Výskyt
------

Areálom výskytu mačiaka čiernolíceho je Afrika, konkrétne afrotropická oblasť. Vyskytuje sa južne od Stredoafrickej republiky až po Zambiu. Najhustejšia populácia sa nachádza v Ugande. Žije predovšetkým v tropických lesoch, ale dokáže obývať širokú škálu stanovíšť a bol pozorovaný aj v iných typoch lesov. Vyskytuje sa do výšky 2 000 m n. m.

Opis
----

Samec tohto stredne veľkého primáta meria na dĺžku 46 cm a váži približne 4,1 kg. Samice sú menšie, dlhé asi 38 cm a ich hmotnosť sa odhaduje na 2,9 kg. S výnimkou odlišných veľkostí nie je u tohto druhu vyvinutý zreteľný pohlavný dimorfizmus. Sfarbenie je hnedé, končatiny sú šedé až čierne, pričom ich farba závisí od poddruhu. Tvár má čierne sfarbenie s bielou srsťou, okolo očí majú mačiaky modrastú kožu. Na nose sa nachádza biela škvrna. Uši sú čierne, nachádzajú sa na nich nevýrazné strapčeky. Chvost je zo spodnej strany gaštanový, jeho dĺžka zodpovedá dĺžke tela.

Správanie
---------

Mačiak čiernolíci
Jedna tlupa mačiakov si privlastňuje územie okolo 120 ha a bráni si ho tak zastrašovaním pomocou grimás, ako aj fyzickým stretom. Jednotlivé opice sa medzi sebou dorozumievajú širokou škálou rôznych pachov, grimás a zvukov. Rozťahovanie kože na tvári a pohupovanie hlavou značí predátora alebo rušiteľa. Skupinu zväčša tvorí 11 až 14 jedincov, panuje v nej matrilineárna hierarchia. Samce po dosiahnutí pohlavnej dospelosti svoju domovskú oblasť opúšťajú a zvyčajne sa snažia vytlačiť vodcovského samca z iných tlúp, alebo sa pridávajú do skupín tvorených čisto samcami. Ak sa jedinec stane alfa samcom novej tlupy, zabije v nej všetky mláďatá, aby u samíc nastala skôr ruja a on sám mohol splodiť potomstvo. Rozmnožovanie prebieha po celý rok, predovšetkým od novembra do februára. Samica sa obvykle spári s viac samcami a gravidita trvá približne 147 dní, po ktorých sa narodí spravidla jedno mláďa. Pohlavnú dospelosť dosahujú samce v 6. rokoch, samica v 4. – 5. roku. Mačiaky čiernolíce sa dožívajú asi 30 rokov, dĺžka života vo voľnej prírode je však kratšia. Medzi nepriateľov tohto druhu patria šimpanzy, leopardy, hady a orly korunkaté.

Mačiaky sa živia predovšetkým ovocím, majú v obľube napríklad figy, a jedálniček si spestrujú tiež hmyzom, listami alebo kvetmi. Potravu si ukladajú do lícnych vakov a zožerú ju mimo dosahu ostatných opíc.

Ohrozenie
---------

Pre tento druh nie sú známe žiadne významné hrozby. Niektoré populácie môže ohrozovať strata prirodzeného prostredia následkom ťažby dreva a lov. Podľa Medzinárodného zväzu ochrany prírody je vedený ako najmenej ohrozený, pretože sa vyskytuje v mnohých stanovištiach a dokáže prežiť aj tlak zo strany lovcov. Je zapísaný na zoznam II CITES a zaradený do triedy B v African Convention on the Conservation of Nature and Natural Resources.

Referencie
----------

1. ↑  Príloha č. 8 k vyhláške č. 346/2002 Z. z. dostupné online
2. 1 2 3   *Cercopithecus ascanius* [online]. Iucn Red List of Threatened Species, 2015.4, [cit. 2016-03-11]. Dostupné online. (po anglicky)
3. ↑   *kočkodan černolící* [online]. Biolib.cz, [cit. 2016-03-11]. Dostupné online. (po česky)
4. 1 2 3 4 5 6 7 8  DAVIS, Sarah. *Cercopithecus ascanius* [online]. Animal Diversity Web, 2002, [cit. 2016-03-11]. Dostupné online. (po anglicky)
5. 1 2 3 4 5  ZIKÁN, Vladimír. *Kočkodan černolící (Cercopithecus ascanius)* [online]. Afrikaonline.cz, 22.3.2013, [cit. 2016-03-11]. Dostupné online. (po česky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Mačiak čiernolíci**
* Spolupracuj na Wikidruhoch Wikidruhy ponúkajú informácie na tému **Mačiak čiernolíci**

Externé odkazy
--------------

* DAVIS, Sarah. *Cercopithecus ascanius* [online]. Animal Diversity Web, 2002, [cit. 2016-03-11]. Dostupné online. (po anglicky)

Zdroj
-----

* *Tento článok je čiastočný alebo úplný preklad článku kočkodan černolící na českej Wikipédii.*


|  |  |
| --- | --- |
| Portal | Biologický portál |